Sanparke soek interdik teen man wat glo bergwater verkoop | Netwerk24
Deur Malherbe Nienaber 10 April 2019 22:46
Sanparke het 'n aansoek om 'n interdik ingedien teen 'n man in Constantia wat na bewering water van 'n bergstroom in die Tafelberg Nasionale Park verkoop.
Sanparke se kenteken. Foto: Sanparke
Sanparke het aansoek om 'n interdik gedoen teen 'n man wat glo water uit 'n bergstroom aan Constantia se kant van die Tafelberg Nasionale Park onttrek en verkoop. Foto: Argief
Die interdikaansoek sal na verwagting op 29 April in die hooggeregshof in Kaapstad aangehoor word. Sanparke voer aan dat die man die park onwettig betree en water onttrek het.
"Die kwessie is onder ons aandag gebring deur besorgde inwoners, wat dokumente as bewys verskaf het. Sanparke het ondersoek ingestel en pype in die park ontdek, wat deel van die regstappe uitmaak," lui 'n verklaring wat Woensdag uitgereik is.
As gevolg van die hofaansoek sê Sanparke hy kan nie verder kommentaar oor dié saak lewer nie.
Intussen is beamptes beveel om seker te maak dat geen onwettige verbindings aan die stroom gemaak word nie.
Ontstelde inwoners het aan News24 gesê dat, tydens die ergste droogte, vragmotors by die man se huis in Rhodes-rylaan opgedaag het om tenks te hervul. Dié water is glo grootliks gebruik om private swembaddens te vul.
Die man het egter aan News24 gesê die departement van water en sanitasie bestuur oppervlakwater en nie Sanparke nie.
Hy het aangedui dat hy toegelaat word om die water te verkoop solank dit nie vir drink- en nywerheidsdoeleindes is nie en onder 2 miljoen liter per jaar is.
Sekere huise in dié deel van Constantia gebruik al van die 1950's af bergwater en het pype wat van die stroom af loop.